Nordjyllands Beredskab er rykket ud til en brand på Forårsvej i Øster Sundby.

Klokken 20.38 rykkede Nordjyllands Beredskab ud til en brand. Vagtchef hos Nordjyllands Politi, René Kortegaard, advarer nysgerrige borgere om ikke at komme for tæt på branden. - Brandvæsnet er i gang med at få det under kontrol, og der er en risiko for, at der er en olietank, der kan sprænge derude, siger han. Politiet er i gang med at afspærre området. Hold vinduer lukket Nordjyllands Beredskabs indsatsleder Nils Eltzholtz fortæller til TV2 Nord, at de på vej ud til branden fik besked om, at der stod ild ud af alle åbninger på det nedlagte gartneri. Derfor har de tilkaldt ekstra mandskab, så de er fem brandbiler, en tankvogn og indsatsledervognen. Beredskabet er 15 mand til stede. - Vi kan ikke sige, hvad branden skyldes, men politiet vil lave undersøgelser i morgen for at se, hvordan branden kan være opstået, siger Nils Eltzholtz. Indsatslederen opfordrer borgere til at holde vinduer lukket, men ellers skal man ikke være bekymret. Beredskabet har flere timers arbejde foran dem, lyder det fra Nils Eltzholtz. - Vi sætter brandvagter herude, fordi der stadig er nogle ulmende lommer, som kan blusse op igen. - Der er fire brandbiler på stedet, hvor flammerne står højt, så det ligner et kæmpestort Sankt Hans bål, lyder det fra TV2 Nords reporter, Jesper Bo Winther, på Forårsvej. - Der kommer også mange store brag for den brændende bygning. Nordjyllands Beredskab skriver på Twitter, at der kaldt assistance fra Nibe til at få slukket branden.